

**VIEŠŲJŲ PIRKIMŲ TARNYBA**

**KONTROLĖS SKYRIUS**

**PIRKIMŲ VERTINIMO IŠVADA**

2017 m. rugsėjo d. Nr. 4S-

Vilnius

Viešųjų pirkimų tarnyba (toliau – Tarnyba), vadovaudamasi Lietuvos Respublikos viešųjų pirkimų įstatymo 95 straipsnio 1 dalies 2 punktu, įvertino Valstybės tarnybos departamento (toliau – Perkančioji organizacija) pateiktus dokumentus, susijusius su vykdomu viešuoju pirkimu.

**I dalis. Bendra informacija**

|  |  |
| --- | --- |
| Pirkimo pavadinimas, numeris (jeigu skelbtas), pirkimo paskelbimo (kvietimo pateikti pasiūlymą) data | *„Mokymų „Valstybės ir savivaldybių institucijų ir įstaigų vidurinės grandies vadovų strateginių kompetencijų centralizuotas stiprinimas“ paslaugų pirkimas“* (Centrinėje viešųjų pirkimų informacinėje sistemoje skelbtas 2017 m. gegužės 18 d., pirkimo Nr. 187283) (toliau – Pirkimas). |
| Pirkimo būdas | Supaprastintas atviras konkursas. |
| Planuojama (nenurodoma, jeigu pirkimas vertinamas iki vokų su pasiūlymais atplėšimo procedūros) pirkimo sutarties vertė, su PVM/be PVM | – |
| Pirkimas finansuojamas ES lėšomis, projekto pavadinimas, Įgyvendinančioji institucija | Pirkimą planuojama finansuoti iš Europos Sąjungos struktūrinės paramos fondo ir Lietuvos Respublikos valstybės biudžeto lėšų. Paslaugų viešojo pirkimo-pardavimo sutartis bus pasirašoma tik gavus Europos Sąjungos struktūrinių fondų lėšas, t. y., pasirašius Europos Sąjungos struktūrinių fondų lėšų finansuojamo projekto „Valstybės ir savivaldybių institucijų ir įstaigų vidurinės grandies vadovų strateginių kompetencijų centralizuotas stiprinimas“ pagal 2014-2020 metų Europos Sąjungos fondų investicijų veiksmų programos 10 prioriteto „Visuomenės poreikius atitinkantis ir pažangus viešasis valdymas“ Nr. 10.1.5-ESFA-V-924 priemonę „Valstybės ir savivaldybių institucijų ir įstaigų dirbančiųjų strateginių kompetencijų centralizuotas stiprinimas“, sutartį. Įgyvendinančioji institucija: Europos socialinio fondo agentūra (toliau – ESFA). Pirkimo dokumentų išankstinę patikrą atliko ESFA.  |
| Pirkimo vykdymo teisinis pagrindas (pirkimui taikomo įstatymo, supaprastintų pirkimų taisyklių redakcija) | Lietuvos Respublikos viešųjų pirkimų įstatymas (redakcija nuo 2017-01-01 iki 2017-06-30) (toliau – Įstatymas), Valstybės tarnybos departamento supaprastintų viešųjų pirkimų taisyklės, patvirtintos Valstybės tarnybos departamento direktoriaus 2015 m. sausio 6 d. įsakymu Nr. V-27V-2 (toliau – Taisyklės). |
| Vertinimo apimtys/etapas | Išsamus vertinimas / Pirkimo procedūrų vertinimas iki vokų atplėšimo procedūros. |
| Dėl pirkimo vyksta teismo procesas (nurodyti ieškinio (skundo) dalykus, bylos šalių pavadinimus, ar taikomos laikinosios apsaugos priemonės, teisminio nagrinėjimo stadija, pvz., apygardos, apeliacinis teismas) | – |

**II dalis. Vertinimo metu nustatyti pažeidimai**

|  |  |
| --- | --- |
|  | *Įstatymo 7 straipsnio 1 dalis[[1]](#footnote-1)* |
| Perkančioji organizacija Centrinėje viešųjų pirkimų informacinėje sistemoje nepaskelbė Pirkimo techninės specifikacijos projekto kaip to buvo reikalaujama Įstatymo 7 straipsnio 1 dalyje. |
|  | *Įstatymo 16 straipsnio 3 dalis[[2]](#footnote-2)* |
| Tarnybai nepateikti Komisijos protokolai, kuriais turėjo būti priimami sprendimai dėl atsakymų į tiekėjų paklausimus. |
|  | *Įstatymo 16 straipsnio 3 dalis[[3]](#footnote-3), Įstatymo 3 straipsnio 1 dalis[[4]](#footnote-4), 2 dalis[[5]](#footnote-5), 90 straipsnio 2 dalis [[6]](#footnote-6), 3 dalis [[7]](#footnote-7)*  |
| Perkančiosios organizacijos direktoriaus 2015-01-12 įsakymu Nr. 27V-5 (su vėlesniais pakeitimais) patvirtinta Viešųjų pirkimų komisija (toliau – Komisija) 2017-05-12 posėdyje (protokolas Nr. 27F9-11(F14-49)) patvirtino Supaprastinto atviro konkurso „Mokymų „Valstybės ir savivaldybių institucijų ir įstaigų vidurinės grandies vadovų strateginių kompetencijų centralizuotas stiprinimas“ paslaugų pirkimo sąlygas, vykdant pirkimą CVP IS priemonėmis, (toliau – Pirkimo sąlygos), tačiau nepateikė motyvų ir skaičiavimų dėl Pirkimo sąlygų 63 punkte nustatytų pasiūlymų ekonominio naudingumo vertinimų kriterijams suteiktų balų reikšmės ir jos įtakos Įstatymo 3 straipsnio 2 dalyje nustatytam pirkimų tikslui. Pastebėtina, kad pagal Pirkimo sąlygų 63 punktą, Perkančiosios organizacijos nustatytas kainos lyginamasis svoris ekonominio naudingumo įvertinime – 20 balų, tuo tarpu didžiausias lyginamasis svoris (80 balų) skiriamas kriterijams (mokymo paslaugų teikimo strategijai, jos išsamumui ir nuoseklumui, pasiūlymo įgyvendinamumui, mokymo programų gairių pritaikymui tikslinei grupei ir šių programų kokybės užtikrinimo mechanizmui), kurie įvertinami ne pagal objektyvius faktinius duomenis (žr. išnašą Nr. *[[8]](#footnote-8)*), o iš esmės tik pagal tiekėjo gebėjimus aiškiai, nuosekliai ir plačiai aprašyti **numatomas** teikti paslaugas. Balai, turintys svarią įtaką laimėtojo nustatymui, bus suteikiami pagal subjektyvų tiekėjų pasiūlymų vertinimą ir skirtingą tiekėjų ir Perkančiosios organizacijos Perkamoms paslaugoms keliamų reikalavimų supratimą (žr. išnašą Nr. *[[9]](#footnote-9)*), tačiau faktiškai viešojo pirkimo-pardavimo sutarties projekte nėra nustatytas tiekėjo aprašymuose nurodytų priemonių kontrolės mechanizmas, todėl Tarnyba sprendžia, kad Pirkimo sąlygose nustatyti ekonomiškai naudingiausio pasiūlymo vertinimo kriterijų skiriamų balų dydžiai nustatyti neproporcingi ekonominei pasiūlymo naudai bei neužtikrina ekonomiškai naudingiausio pasiūlymo pasirinkimo, tuo pažeidžiant Įstatymo 3 straipsnio 1 dalyje įtvirtintus skaidrumo, proporcingumo ir lygiateisiškumo principus bei šio straipsnio 2 dalyje įtvirtinto pirkimų tikslo siekimą. Tarnyba atkreipia dėmesį į tai, kad Perkančioji organizacija nusprendusi vykdyti Pirkimą pagal ekonomiškai naudingiausio pasiūlymo vertinimo kriterijus, pirmiausiai turėjo įvertini, ar pasirinkti ekonomiškai naudingiausio pasiūlymo vertinimo kriterijai atspindi potencialią ekonominę naudą, ar padidins perkamo objekto naudojimo efektyvumą, ar bus pasiekti konkretūs Pirkimo tikslai, o tokie sprendimai motyvuoti iki viešojo pirkimo pradžios, t. y. Perkančioji organizacija turėtų turėti pagrindžiančius dokumentus (pvz.: Pirkimo paraiškoje, Viešųjų pirkimų komisijos posėdžio protokole, Pirkimo iniciatoriaus pildomuose ar kituose dokumentuose) dėl kokių priežasčių pasirinkti vieni ar kiti ekonomiškai naudingiausio pasiūlymo vertinimo kriterijai, jų parametrai, kodėl jiems suteikti vieni ar kiti lyginamieji svoriai, ir kokia jų įtaka perkamo objekto naudojimo efektyvumui bei potencialiai ekonominei naudai.Tuo pačiu, Perkančioji organizacija viešojo pirkimo-pardavimo sutartyje turėjo aiškiai ir tiksliai nustatyti kaip bus kontroliuojamos tiekėjų pateiktuose aprašymuose (dėl ekonominio naudingumo vertinimo kriterijų) nurodytų priemonių taikymas realiai įgyvendinant viešojo pirkimo-pardavimo sutartį. Atsižvelgdama į tai, Tarnyba rekomenduoja kainos lyginamąjį svorį tokio pobūdžio pirkimuose nustatyti ne mažesnį kaip 80-90 balų. Papildomai Tarnyba atkreipia dėmesį, kad atvejais, kai labai svarbu įvertinti ir kitus kriterijus (be kainos), Perkančioji organizacija gali rinktis viešojo pirkimo būdą, kurio metu būtų atliekama tiekėjų kvalifikacinė atranka. |
|  | *Įstatymo 3 straipsnio 1 dalis[[10]](#footnote-10), 2 dalis[[11]](#footnote-11)* |
| Pirkimo sąlygų priedo Nr. 2 „Techninė specifikacija <...>“ 4.1 punkte numatyta, kad „Pirkimo objektas – keturių mokymo programų parengimas ir patvirtinimas teisės aktų, reglamentuojančių valstybės tarnautojų mokymą, nustatyta tvarka“. Punkte numatytos mokymo programos: 1. Lyderystės gebėjimų stiprinimas; 2. Veiklos valdymo gebėjimų stiprinimas; 3. Strateginio požiūrio gebėjimų stiprinimas; 4. Komunikacijos įgūdžių stiprinimas. Pagal 4.2 punktą numatytas „tikslinės grupės (ne mažiau nei 3200 asmenų) kompetencijų ugdymas pagal 4.1 papunktyje nurodytas mokymo programas (pagal kiekvieną mokymo programą apmokyta ne mažiau nei 800 asmenų)“. Teikdama paaiškinimą dėl unikalaus projekto dalyvių skaičiaus (2017-06-19 atsakymas į 4 klausimą (CVP IS pranešimas Nr. 5325988)), Perkančioji organizacija tiekėjams nurodė, kad „<...> tas pats asmuo, dalyvavęs keliose to paties projekto veiklose, skaičiuojamas vieną kartą“. Tačiau Pirkimo sąlygų 13 punkte nurodyta, kad „Šis pirkimas į dalis neskirstomas, todėl pasiūlymai turi būti teikiami visai nurodytai paslaugų apimčiai“. Atsižvelgiant į numatytą unikalių mokymo dalyvių skaičių ir į tai, kad siekiamos įsigyti mokymo programos nėra tarpusavyje susietos, Tarnyba konstatuoja, kad Perkančioji organizacija neišskaidžiusi Pirkimo objekto į atskiras dalis, pažeidė viešųjų pirkimų principus ir neužtikrino pirkimų tikslo siekimo. Tarnyba primena, kad Smulkiojo ir vidutinio verslo subjektų skatinimo dalyvauti viešuosiuose pirkimuose rekomendacijų, patvirtintų Tarnybos direktoriaus 2010 m. rugsėjo 30 d. įsakymu Nr. 1S-139 (aktuali redakcija nuo 2015 m. sausio 1 d.), 3.1 punkte nurodyta, kad „perkančioji organizacija, siekdama paskatinti tiekėjus dalyvauti pirkimuose, turėtų skaidyti didelės apimties pirkimus į dalis“. |
|  | *Įstatymo 85 straipsnio 2 dalis[[12]](#footnote-12), Taisyklių 19 punktas[[13]](#footnote-13), Įstatymo 32 straipsnio 2 dalis[[14]](#footnote-14)* |
| Patikslintų Pirkimo sąlygų (kaip nurodyta 2017-06-05 skelbimo dėl papildomos informacijos arba pataisos IV.2.3 punkte) priedo Nr. 1 „Minimalūs kvalifikaciniai reikalavimai“ 1.6 punkte numatytas minimalus kvalifikacijos reikalavimas: „Per pastaruosius 3 (trejus) metus arba per laiką nuo teikėjo įregistravimo dienos (jeigu teikėjas vykdė veiklą mažiau nei 3 metus) vykdytų mokymo pagal neformalaus mokymo programas renginių bendra trukmė turi būti ne trumpesnė kaip 12 000 (dvylika tūkstančių) akademinių valandų ir jų metu apmokyta ne mažiau kaip 1500 (vienas tūkstantis penki šimtai) mokymo dalyvių“. Tarnyba konstatuoja, kad reikalavimas dėl 12 000 akademinių valandų trukmės mokymo renginių nepagrįstai riboja konkurenciją ir yra neproporcingas Pirkimo objektui. Remiantis Pirkimo sąlygų priedo Nr. 2 „Techninė specifikacija <...>“ 4.1 ir 6.1 punktais, numatyta bendra Pirkimo objekto apimtis – mokymų renginiai, kurių trukmė – 2400 akademinių valandų*[[15]](#footnote-15)*, todėl vien tai, kad Perkančiosios organizacijos žiniomis, kai kurių valstybės tarnautojų kvalifikacijos tobulinimo įstaigų vykdytų mokymo renginių bendra trukmė siektų 12 000 akademinių valandų (Valstybės tarnybos departamento 2017-06-26 rašte Nr. 27D-1012 pateiktas atsakymas į 1 klausimą), nesudaro pagrindo tokio kvalifikacinio reikalavimo taikymui. Tarnybos nuomone, šis kvalifikacinis reikalavimas turėtų būti sumažintas proporcingai Pirkimo objektui (nustatant, kad reikalaujamas akad. valandų skaičius – 0,5-0,7 numatytos bendros mokymo renginių trukmės), taip suteikiant galimybę mažesnę patirtį turintiems ūkio subjektams augti konkurencinėje aplinkoje.Pažymėtina, kad Perkančioji organizacija CVP IS priemonėmis teikdama paaiškinimus tiekėjams dėl 1.6 punkte numatyto minimalaus kvalifikacijos reikalavimo, nurodė skirtingus vykdytų mokymo renginių **trukmės** skaičiavimo būdus. Pvz.: 2017-05-26 atsakyme į 2 klausimą (CVP IS pranešimas Nr. 5249416), nurodė, kad „<...> vienas kalbos dėstytojas individualiai mokydamas 10 žmonių kalbos kurso po 120 akad. val. per metus praveda 1200 val. mokymo renginių; per 3 metus – 3600. Taigi 4 dėstytojai per 3 metus lengvai pasiektų ir net viršytų nustatytą rodiklį“. Tuo tarpu 2017-06-08 atsakyme į 13 klausimą (CVP IS pranešimas Nr. 5290844) nurodyta, kad „<...> jei apmokyta 5 asmenų grupė, kuriai suteikta 40 akad. val. neformalaus mokymo paslaugų, vadinasi 5 mokymo dalyviai dalyvavo 1 mokymo renginyje, kurio trukmė 40 akad. val. Bendra suteikta paslaugų trukmė yra 40 akad. val.“. 2017-06-21 atsakyme į 1 klausimą (CVP IS pranešimas Nr. 5333687), Perkančioji organizacija pateikė tą patį vykdytų mokymo renginių trukmės skaičiavimo pavyzdį, kurį buvo nurodžiusi 2017-05-26 atsakyme. Tarnyba atkreipia dėmesį į tai, kad mokymo renginių trukmę vertinant kaip nurodyta pateiktame pavyzdyje, būtų įvertinama atskirų dėstytojų (lektorių) dėstymo patirtis, bet neužtikrinamas pirkimų tikslo siekimas, kadangi dėstytojai, kurių patirtimi būtų remiamasi siekiant atitikti 1.6 punkte numatytą minimalųjį kvalifikacinį reikalavimą, nebūtinai būtų tie patys, kurie dėstytų pagal Pirkimui parengti ir patvirtinti planuojamas mokymo programas. |
|  | *Įstatymo 85 straipsnio 2 dalis[[16]](#footnote-16), Taisyklių 19 punktas[[17]](#footnote-17), Įstatymo 32 straipsnio 1 dalis[[18]](#footnote-18), 2 dalis[[19]](#footnote-19), 34 straipsnio 1 dalis[[20]](#footnote-20)* |
| Pirkimo sąlygų 2 priedo „Techninė specifikacija <...>“ 7.1 punkte nurodyta, kad „Paslaugų teikėjas turi būti įrašytas į Valstybės tarnautojų kvalifikacijos tobulinimo įstaigų sąrašą ar į Fizinių asmenų, teikiančių mokymo paslaugas valstybės tarnautojams, sąrašą, vadovaujantis Asmenų, teikiančių mokymo paslaugas valstybės tarnautojams, tvirtinimo tvarkos aprašo, patvirtinto Lietuvos Respublikos vidaus reikalų ministro 2009 m. gruodžio 31 d. įsakymu Nr. 1V-735, nustatyta tvarka“, tačiau Perkančioji organizacija nenumatė reikalavimo pateikti tai patvirtinančius dokumentus.Tarnyba pažymi, kad 7.1 punkte nurodytas reikalavimas savo esme atitinka Įstatymo 34 straipsnio 1 dalyje įtvirtintą kvalifikacinį reikalavimą dėl teisės verstis veikla, kuri reikalinga sutarčiai įvykdyti ir turėtų būti įtvirtintas Pirkimo sąlygų priede Nr. 1 „Minimalūs kvalifikaciniai reikalavimai“, nurodant kokius atitikimą kvalifikaciniam reikalavimui patvirtinančius dokumentus Perkančioji organizacija prašys pateikti. |
|  | *Taisyklių 75 punktas[[21]](#footnote-21), Įstatymo 18 straipsnio 6 dalies 3 punktas[[22]](#footnote-22), 3 straipsnio 1 dalis[[23]](#footnote-23)*  |
| Remiantis Pirkimo sąlygų priedu Nr. 3 „Pasiūlymas <...> B dalis. Kainos“ (toliau – Pasiūlymo forma) ir priedo Nr. 5 „Paslaugų viešojo pirkimo-pardavimo sutarties projektas“ 4.1 ir 4.6 punktais, darytina išvada, kad sutarties kainai apskaičiuoti Perkančioji organizacija taiko fiksuotos kainos kainodaros taisykles. Vadovaujantis Viešojo pirkimo-pardavimo sutarčių kainodaros taisyklių nustatymo metodikos (toliau – Kainodaros metodika), patvirtintos Tarnybos direktoriaus 2003 m. vasario 25 d. įsakymu Nr. 1S-21 (redakcija galiojusia Pirkimo paskelbimo metu), 9 punktu „fiksuota kaina nustatoma, kai iš anksto (iki pirkimo pradžios): 9.1 perkančioji organizacija gali pirkimo dokumentuose nurodyti pakankamai tikslų reikalingų prekių, paslaugų ar darbų kiekį, ir 9.2 pateikdamas pasiūlymą tiekėjas turi realias galimybes numatyti ir įvertinti sutarties vykdymo išlaidas bei gali prisiimti riziką dėl šių išlaidų dydžio“. Šio Pirkimo atveju, iš anksto žinomas tik minimalus unikalių mokymo dalyvių ir planuojamų renginių skaičius (Pirkimo sąlygų priedo Nr. 2 „Techninė specifikacija <...>“ 4.1, 4.2 punktai), be to, Pirkimu yra perkamos skirtingos paslaugos – mokymo, apgyvendinimo ir maitinimo, kurioms taikomi skirtingi PVM tarifai, tačiau Pirkimo sąlygų priede Nr. 3 „<...> B Dalis. Kainos“ (toliau – Pasiūlymo forma) prašoma pateikti bendrą perkamų mokymo paslaugų kainą, neprašant įvardinti kiekvienos iš nurodytos paslaugos įkainio. Taip pat, Pirkimo sąlygų priedo Nr. 5 „<...> Sutarties projektas <...>“ 4.5.2 punkte nustatyta, kad „Su tiekėju atsiskaitoma dalimis ne dažniau kaip kas 3 (tris) mėnesius už šį laikotarpį pagal pateiktas ataskaitas suteiktas Paslaugas“, tačiau neaišku, kaip Perkančioji organizacija vykdys minėtą sąlygą, atsižvelgiant į tai, kad Pasiūlymo formoje prašoma pateikti bendrą pasiūlymo kainą, neišskiriant atskirų paslaugų įkainių, nurodyta sutarties trukmė – 34 mėn. po sutarties sudarymo, paslaugų teikimo periodiškumas neapibrėžtas ir neaišku kuo remiantis bus paskaičiuojami tarpiniai mokėjimai.Tarnyba pažymi, kad Perkančioji organizacija turėjo pareikalauti, kad tiekėjai savo pasiūlymuose pateiktų ne tik bendrą mokymo paslaugų kainą, bet ir visų atskirų šios kainos sudėtinių dalių įkainius, t. y. išskirti ir atskirai nurodyti vieno dalyvio apgyvendinimo įkainį, maitinimo įkainį ir mokymų įkainius ar pan., kuriuos Perkančioji organizacija privalėtų perkelti į sutartį ir jais remiantis galėtų paskaičiuoti atliktinų mokėjimų sumas už suteiktas paslaugas.Atsižvelgdama į tai Tarnyba konstatuoja, kad Pirkimo sąlygose numatyta sutarties kainodara pažeidžia Įstatymo 3 straipsnio 1 dalyje įtvirtintą skaidrumo principą. |

**III dalis Pastabos, į kurias Perkančioji organizacija turėtų atsižvelgti vykdydama kitus pirkimus**

|  |  |
| --- | --- |
|  | *Įstatymo 15 straipsnio 5 dalis[[24]](#footnote-24), 16 straipsnio 3 dalis[[25]](#footnote-25), 91 straipsnio 1 dalis[[26]](#footnote-26)* |
| Komisija neįformino sprendimo neatlikti Pirkimo iš centrinės perkančiosios organizacijos (CPO) ar iš Įstatymo 91 straipsnio 1 dalyje nurodytų socialinių įmonių.  |
|  | –  |
| Teikdama paaiškinimus tiekėjams (2017-06-19 atsakymas į 1 klausimą (CVP IS pranešimas Nr. 5325988)), 2017-06-21 atsakymas į 2 klausimą (CVP IS pranešimas Nr. 5333687) Perkančioji organizacija nepagrįstai nurodė, kad „<...> skelbimas apie numatomą pirkimą buvo pateiktas Viešųjų pirkimų tarnybai, kuriam pastabų ši tarnyba neturėjo“.Tarnyba pažymi, kad vadovaudamasi Įstatymo 86 straipsnio 2 dalimi, Tarnyba neprivalo tikrinti supaprastintų pirkimų skelbimuose esančios informacijos atitikties Įstatymo reikalavimams. Pareiga tikrinti skelbimuose esančios informacijos atitiktį Įstatymo reikalavimams, Tarnybai nustatyta Įstatymo 23 straipsnio 3 dalyje, perkančiajai organizacijai skelbiant tik tarptautinės vertės pirkimus, tačiau vadovaudamasi Įstatymo 8² straipsnio 1 dalies 2 punktu, Tarnyba prevencijos tikslais, gali patikrinti ir supaprastinto pirkimo skelbime nurodytos informacijos atitiktį Įstatymo reikalavimams. Pažymėtina, kad pagal skelbimo pateikimo metu galiojusį Skelbimų teikimo viešųjų pirkimų tarnybai tvarką ir reikalavimų skelbiamai supaprastintų viešųjų pirkimų informacijai aprašo (toliau – Aprašas), patvirtinto Tarnybos direktorius 2011 m. gruodžio 13 d. įsakymu Nr. 1S-184, 10 punktą „Pirkimų skelbimai turi būti parengti pagal 2011 m. rugpjūčio 19 d. Komisijos reglamentu (EB) Nr. 842/2011 (OL 2011 L 222, p. 1) (toliau – Reglamentas (EB) Nr. 842/2011) patvirtintas viešųjų pirkimų skelbimų formas. <...>“. Aprašo 16 punkte nustatyta, kad „Viešųjų pirkimų tarnyba, iki pirkimo skelbimo išsiuntimo Aprašo 3 punkte nurodytam leidiniui ir pirkimo ar supaprastinto pirkimo skelbimo paskelbimo CVP IS, patikrina, ar skelbimas atitinka Reglamento (EB) Nr. 842/2011 reikalavimus ir Viešųjų pirkimų tarnybos nustatytus reikalavimus skelbiamai supaprastintų pirkimų informacijai <...>“, t. y. Tarnyba netikrina supaprastintų pirkimų skelbimuose nustatytų kvalifikacijos reikalavimų atitikties Įstatymo nuostatoms, nevertina jų proporcingumo Pirkimo objektui ir t. t., Tarnyba patikrina, ar skelbime apie supaprastintą Pirkimą pateikta visa pagal Reglamentą (EB) Nr. 842/2011 privaloma pateikti informacija. Pažymėtina ir tai, kad skelbimas apie pirkimą yra Pirkimo dokumentų sudėtinė dalis, o skelbime esančios informacijos perkančioji organizacija papildomai gali neteikti, jeigu perkančioji organizacija aiškindama viešai paskelbtą informaciją ją pakeičia, ji turi patikslinti ir paskelbtą informaciją, kadangi už skelbimo turinį atsako perkančioji organizacija. |
|  | *Įstatymo 3 straipsnio 1 dalis[[27]](#footnote-27)* |
| Skelbimo apie supaprastintą pirkimą II.3 punkte nurodyta, kad „sutarties trukmė – 34 mėn. po sutarties sudarymo“. Tačiau Pirkimo sąlygų priedo Nr. 5 „Paslaugų viešojo pirkimo-pardavimo sutarties projektas“ 2.1 punkte numatyta, kad „Paslaugos turi būti suteiktos ne ilgiau kaip per 30 (trisdešimt) mėnesių nuo Sutarties įsigaliojimo“, 2.2 punkte nurodyta, kad „Paslaugų teikimas gali būti pratęsiamas Šalių susitarimu, bet ne daugiau nei 2 (dviem) mėnesiams“, o pagal 2.4 punktą: „Sutartis galioja iki visiško Sutarties įsipareigojimų įvykdymo“. |
|  | *–* |
| Pirkimo dokumentuose nesant aiškios nuostatos dėl sutarties trukmės, neaiškus ir sutarties įvykdymo užtikrinimo terminas – Pirkimo sąlygų priedo Nr. 5 „Paslaugų viešojo pirkimo-pardavimo sutarties projektas“ 3 punkte numatyta, kad sutarties įvykdymo užtikrinimas „<...> galioja ne trumpiau kaip 2 (du) mėnesius po Sutartyje numatyto Paslaugų suteikimo termino pabaigos, t. y. per visą Sutarties vykdymo laikotarpį. Tuo atveju, kai Sutarties (Paslaugų) terminas yra pratęsiamas, kartu turi būti atitinkamai pratęstas ir Lietuvos Respublikoje ar užsienyje registruoto banko ar kredito unijos garantijos ar Lietuvos Respublikoje ar užsienyje registruotos draudimo bendrovės laidavimo draudimo liudijimo galiojimo terminas“. |
|  | *–* |
| Pirkimo sąlygų priedo Nr. 5 „Paslaugų viešojo pirkimo-pardavimo sutarties projektas“ 5.2 punkte nurodyta, kad „Teikėjas užtikrina savalaikį Paslaugų teikimą. Jei Teikėjas dėl savo kaltės neatlieka Paslaugų nustatytu terminu, Pirkėjas turi teisę be oficialaus įspėjimo ir nesumažindamas kitų savo teisių gynimo būdų, pradėti skaičiuoti 0,03 proc. (trijų šimtųjų procento) dydžio delspinigius už kiekvieną uždelstą dieną, skaičiuojant nuo nustatyto Paslaugų atlikimo termino pabaigos iki dienos, kai atitinkamos Paslaugos buvo faktiškai suteiktos, neviršijant 10 proc. (dešimt procentų) bendros Sutarties kainos. Priskaičiuotus delspinigius Pirkėjo pareikalavimu Teikėjas privalo sumokėti Pirkėjui“, tačiau iš šios nuostatos neaišku, nuo kokios sumos gali būti skaičiuojami minėti 0,03 proc. dydžio delspinigiai.  |
|  | *Taisyklių 75 punktas[[28]](#footnote-28), Įstatymo 18 straipsnio 6 dalies 6 punktas[[29]](#footnote-29)*  |
| Pirkimo sąlygų priedo Nr. 5 „Paslaugų viešojo pirkimo-pardavimo sutarties projektas“ 13.2 punkte nustatyta sąlyga, kad „Sutarties įvykdymo užtikrinimu garantuojama, kad Pirkėjui bus atlyginti nuostoliai, atsiradę Teikėjui dėl jo kaltės pažeidus Sutartį“ neužtikrina Įstatymo 18 straipsnio 6 dalies 6 punkto nuostatos*,* kad „Pirkimo sutartyje, kai ji sudaroma raštu, turi būti nustatyta: prievolių įvykdymo užtikrinimas“ tinkamo taikymo. Tarnyba paaiškina, kad minėtoje nuostatoje nurodyta, kad sutarties įvykdymo užtikrinimu galimai bus garantuojamas tik nuostolių atlyginimas, todėl esant situacijai, kai tiekėjas nevykdys savo sutartinių įsipareigojimų, tačiau Perkančioji organizacija dėl to nepatirs nuostolių arba jų negalės įrodyti, ji sutarties įvykdymo užtikrinimu negalės pasinaudoti, nors tiekėjas ir pažeistų esmines sutarties nuostatas. Pažymėtina, kad prievolių užtikrinimo būdais laikomos specialios priemonės, garantuojančios pagrindinės prievolės įvykdymą ir skatinančios skolininką tinkamai vykdyti savo prievolę. |
|  | *Taisyklių 75 punktas[[30]](#footnote-30), Įstatymo 18 straipsnio 6 dalies 11 punktas[[31]](#footnote-31)*  |
| Sutartyje nenumatyta subrangovų, subtiekėjų ar subteikėjų keitimo tvarka, kaip to reikalaujama Įstatymo 18 straipsnio 6 dalies 11 punkte. |

**IV dalis. SPRENDIMAS**

Tarnyba, atsižvelgdama į nustatytus Įstatymo nuostatų pažeidimus ir nuo 2017-07-01 pasikeitusį viešųjų pirkimų teisinį reglamentavimą, vadovaudamasi Lietuvos Respublikos viešųjų pirkimų įstatymo 95 straipsnio 2 dalies 5 punktu, įpareigoja Perkančiąją organizaciją:

1. Nutraukti Pirkimo procedūras;

2. Raštu informuoti Tarnybą apie įpareigojimo įvykdymą ir pateikti tai patvirtinančius dokumentus.

Vadovaujantis Lietuvos Respublikos administracinių bylų teisenos įstatymo 5 ir 17 straipsniais, nesutikę su Tarnybos sprendimu, Jūs galite jį apskųsti teismui šio įstatymo nustatyta tvarka.

Kontrolės skyriaus vyriausiasis specialistas Darius Butavičius

Darius Butavičius, tel. (8 5) 219 7012, el. p. Darius.Butavicius@vpt.lt

1. „Perkančioji organizacija, išskyrus Lietuvos Respublikos diplomatines atstovybes ir konsulines įstaigas užsienyje ir Lietuvos Respublikos atstovybes prie tarptautinių organizacijų, rengia ir tvirtina planuojamų atlikti einamaisiais biudžetiniais metais viešųjų pirkimų planus ir kiekvienais metais, ne vėliau kaip iki kovo 15 dienos, o šiuos planus patikslinusi – nedelsdama, Centrinėje viešųjų pirkimų informacinėje sistemoje ir savo tinklalapyje, jeigu toks yra, skelbia tais metais planuojamų atlikti viešųjų pirkimų suvestinę, kurioje nurodo perkančiosios organizacijos pavadinimą, adresą, kontaktinius duomenis, pirkimo objekto pavadinimą ir kodą, numatomą kiekį ar apimtį (jeigu įmanoma), numatomą pirkimo pradžią, pirkimo būdą, ketinamos sudaryti pirkimo sutarties trukmę, taip pat iš anksto skelbia pirkimų, išskyrus mažos vertės pirkimus, techninių specifikacijų projektus. <...>“. [↑](#footnote-ref-1)
2. „Komisijos sprendimai įforminami protokolu. Protokole nurodomi Komisijos sprendimo motyvai, pateikiami paaiškinimai <...>.“ [↑](#footnote-ref-2)
3. Žr. išnašą Nr. 2. [↑](#footnote-ref-3)
4. „Perkančioji organizacija užtikrina, kad atliekant pirkimo procedūras ir nustatant laimėtoją būtų laikomasi lygiateisiškumo, nediskriminavimo, abipusio pripažinimo, proporcingumo ir skaidrumo principų“. [↑](#footnote-ref-4)
5. Pirkimų tikslas – vadovaujantis šio įstatymo reikalavimais sudaryti pirkimo sutartį, leidžiančią įsigyti perkančiajai organizacijai <...> reikalingų prekių, paslaugų ar darbų, racionaliai naudojant tam skirtas lėšas“. [↑](#footnote-ref-5)
6. „Ekonomiškai naudingiausias pasiūlymas išrenkamas pagal perkančiosios organizacijos nustatytus, su pirkimo objektu susijusius kriterijus. Tokie kriterijai, be kainos, paprastai yra kokybės, techninių privalumų, estetinių ir funkcinių charakteristikų, aplinkosaugos charakteristikų, eksploatavimo išlaidų, veiksmingumo, garantinio aptarnavimo ir techninės pagalbos, pristatymo datos, pristatymo laiko arba užbaigimo laiko kriterijai. Tais atvejais, kai pirkimo sutarties įvykdymo kokybė priklauso nuo už pirkimo sutarties įvykdymą atsakingų darbuotojų kompetencijos, išrenkant ekonomiškai naudingiausią pasiūlymą taip pat gali būti vertinama darbuotojų kvalifikacija ir patirtis“. [↑](#footnote-ref-6)
7. „Pasiūlymo vertinimo kriterijai negali nepagrįstai ir neobjektyviai riboti tiekėjų galimybių dalyvauti pirkime ar sudaryti išskirtinių sąlygų konkretiems tiekėjams, pažeidžiant šio įstatymo 3 straipsnio 1 dalyje nustatytus reikalavimus“. [↑](#footnote-ref-7)
8. Pvz., Pirkimo sąlygų 64.7 punkte „Parametrų vertinimo aprašymas“ aprašant Mokymo programų (T3) vertinimo kriterijus, nurodyta, kad bus vertinama ir „<...> mokymo programos dėstytojų praktinė ir akademinė patirtis konkrečioje srityje <...>“. Tačiau komentuodama minėtą vertinimo kriterijų (2017-06-08 CVP IS pranešimas Nr. 5290844), Perkančioji organizacija tiekėjams paaiškino, kad „Konkrečios dėstytojo pavardės galima ir nepateikti, tačiau būtina nurodyti, kokių patirčių ir išsilavinimų dėstytojus numatoma pasitelkti programų įgyvendinimui. Nenurodant konkretaus žmogaus patirties ir išsilavinimus galima aprašyti laisva forma; nurodant konkretų asmenį galima pateikti jo CV ir diplomo kopiją <...>“. Pakartotinai aiškindama minėtą vertinimo kriterijų (2017-06-16 CVP IS pranešimas Nr. 5318408), Perkančioji organizacija tiekėjams nurodė, kad „<...> pirkimo etape reikalauti konkrečių dėstytojų pavardžių yra perteklinis reikalavimas, todėl, kad konkrečias pavardes paslaugos teikėjas turės nurodyti mokymo programų derinimo metu <...>“. [↑](#footnote-ref-8)
9. Pvz., Pirkimo sąlygų 64.7 punkte pateikti pasiūlymų vertinimų balais aprašymai (kada pasiūlymas vertinamas – Gerai (61-80), o kada – Labai gerai (81-100)) iš esmės sutampa. [↑](#footnote-ref-9)
10. Žr. išnašą Nr. 3. [↑](#footnote-ref-10)
11. Žr. išnašą Nr. 4. [↑](#footnote-ref-11)
12. „Perkančioji organizacija, išskyrus šio straipsnio 5 ir 6 dalyse nurodytus atvejus, supaprastintus pirkimus atlieka pagal pasitvirtintas taisykles, kurias ne vėliau kaip per 3 darbo dienas nuo jų patvirtinimo paskelbia šio įstatymo 86 straipsnyje nustatyta tvarka Centrinėje viešųjų pirkimų informacinėje sistemoje ir savo tinklalapyje, jeigu toks yra, taip pat sudaro kitas galimybes tiekėjams susipažinti su šiomis taisyklėmis“. [↑](#footnote-ref-12)
13. „Pasirinkdamas tiekėją, Departamentas, vadovaudamasis Viešųjų pirkimų įstatymo 32–38 straipsniuose nustatytais reikalavimais ir atsižvelgdamas į Tiekėjų kvalifikacijos vertinimo metodines rekomendacijas, patvirtintas Viešųjų pirkimų tarnybos direktoriaus 2003 m. spalio 20 d. įsakymu Nr. 1S-100 „Dėl tiekėjų kvalifikacijos vertinimo metodinių rekomendacijų patvirtinimo“, įsitikina ar tiekėjas bus pajėgus įvykdyti pirkimo sutartį“. [↑](#footnote-ref-13)
14. „Perkančiosios organizacijos nustatyti minimalūs kandidatų ar dalyvių kvalifikacijos reikalavimai negali dirbtinai riboti konkurencijos. Jie turi būti pagrįsti ir proporcingi pirkimo objektui, tikslūs ir aiškūs. Keliami reikalavimai negali pažeisti tiekėjo teisės saugoti intelektinę nuosavybę, gamybos ir komercinę paslaptį. Kvalifikacijos ir informacijos bei dokumentų, kuriuos turi pateikti kandidatai ar dalyviai, reikalavimai nustatomi vadovaujantis šio įstatymo 33, 34, 35, 36, 37 ir 38 straipsnių nuostatomis. Kompetentingų valstybės ir savivaldybių institucijų reikalavimu perkančioji organizacija privalo pateikti kvalifikacijos reikalavimų pagrindimą“. [↑](#footnote-ref-14)
15. Pirkimo sąlygų priedo Nr. 2 „Techninė specifikacija <...>“ 4.1 punkte numatyta bendra mokymo programų trukmė – 60 akademinių valandų (24 akad. val. pirmos mokymo programos trukmė + 12 akad. val. antros mokymo programos + 12 akad. val. trečios mokymo programos + 12 akad. val. ketvirtos mokymo programos). Techninės specifikacijos 6.1 punkte nurodyta, kad „Iš viso pagal kiekvieną mokymo programą (4.1 papunktis) turės būti suorganizuota ne mažiau nei po 40 mokymo renginių <...>“. Numatytą mokymo programų trukmę (60 akademinių valandų) padauginus iš planuojamų mokymo renginių skaičiaus, gaunama bendra Pirkimo objekto trukmė – 2400 akad. valandų. [↑](#footnote-ref-15)
16. Žr. išnašą Nr. 11. [↑](#footnote-ref-16)
17. Žr. išnašą Nr. 12. [↑](#footnote-ref-17)
18. „Perkančioji organizacija privalo išsiaiškinti, ar tiekėjas yra kompetentingas, patikimas ir pajėgus įvykdyti pirkimo sąlygas, todėl ji turi teisę skelbime apie pirkimą ar kituose pirkimo dokumentuose nustatyti minimalius kandidatų ar dalyvių kvalifikacijos (teisės verstis atitinkama veikla, finansinio, ekonominio ir techninio pajėgumo) reikalavimus ir pareikalauti, kad kandidatai ar dalyviai pateiktų pirkimo dokumentuose nurodytą informaciją ir kvalifikaciją patvirtinančius dokumentus. Minimalūs kvalifikacijos reikalavimai nustatomi vadovaujantis šio įstatymo 35–37 straipsnių nuostatomis“. [↑](#footnote-ref-18)
19. Žr. išnašą Nr. 13. [↑](#footnote-ref-19)
20. „Perkančioji organizacija turi teisę pirkimo dokumentuose pareikalauti, kad kandidatas ar dalyvis turėtų teisę verstis ta veikla, kuri reikalinga pirkimo sutarčiai įvykdyti. Teisę verstis tokia veikla kandidatas ar dalyvis gali įrodyti pateikdamas profesinių ar veiklos registrų tvarkytojų, valstybės įgaliotų institucijų pažymas, kaip yra nustatyta toje valstybėje narėje, kurioje jis registruotas, ar priesaikos deklaraciją, liudijančią kandidato ar dalyvio teisę verstis atitinkama veikla“. [↑](#footnote-ref-20)
21. „Pirkimo sutarties sudarymo ir jos turinio reikalavimus nustato Viešųjų pirkimų įstatymo 18 straipsnis <...>“. [↑](#footnote-ref-21)
22. „Pirkimo sutartyje, kai ji sudaroma raštu, turi būti nustatyta: kainodaros taisyklės, nustatytos pagal Lietuvos Respublikos Vyriausybės arba jos įgaliotos institucijos patvirtintą metodiką“. [↑](#footnote-ref-22)
23. Žr. išnašą Nr. 3. [↑](#footnote-ref-23)
24. „Perkančiosios organizacijos, išskyrus Lietuvos Respublikos diplomatines atstovybes, konsulines įstaigas užsienyje ir Lietuvos Respublikos atstovybes prie tarptautinių organizacijų, privalo įsigyti prekes, paslaugas ir darbus iš centrinės perkančiosios organizacijos arba per ją, kai centrinės perkančiosios organizacijos kataloge siūlomos prekės, paslaugos ar darbai atitinka perkančiosios organizacijos poreikius ir perkančioji organizacija negali jų atlikti efektyvesniu būdu racionaliai naudodama tam skirtas lėšas. Perkančiosios organizacijos privalo motyvuoti savo sprendimą neatlikti centrinės perkančiosios organizacijos kataloge siūlomų prekių, paslaugų ar darbų pirkimo ir saugoti tai patvirtinantį dokumentą kartu su kitais pirkimo dokumentais šio įstatymo 21 straipsnyje nustatyta tvarka“. [↑](#footnote-ref-24)
25. Žr. išnašą Nr. 2. [↑](#footnote-ref-25)
26. „Šio įstatymo 4 straipsnio 1 dalies 1, 2 ar 3 punktuose nurodyta perkančioji organizacija, išskyrus Lietuvos Respublikos diplomatines atstovybes, konsulines įstaigas užsienyje ir Lietuvos Respublikos atstovybes prie tarptautinių organizacijų, taip pat kitas perkančiąsias organizacijas, kurios užsienyje įsigyja prekių, paslaugų ar darbų, skirtų užsienyje esantiems jų padaliniams, kariniams atstovams ar specialiesiems atašė, atlikdama supaprastintus pirkimus, ne mažiau kaip 5 procentus visų supaprastintų pirkimų vertės pirkimų privalo atlikti iš neįgaliųjų socialinių įmonių, socialinių įmonių, įmonių, kuriose dirba daugiau kaip 50 procentų nuteistųjų, atliekančių arešto, terminuoto laisvės atėmimo ir laisvės atėmimo iki gyvos galvos bausmes, arba įmonių, kurių dalyviai yra sveikatos priežiūros įstaigos ir kuriose darbo terapijos pagrindais dirba ne mažiau kaip 50 procentų pacientų, jų pagamintoms prekėms, teikiamoms paslaugoms ar atliekamiems darbams pirkti arba atlikti pagal remiamų asmenų, kurių dauguma yra neįgalieji, įdarbinimo programas, išskyrus atvejus, kai perkančiajai organizacijai reikiamų prekių šios įstaigos ir įmonės negamina, paslaugų neteikia ar darbų neatlieka. Pirkimo dokumentuose ir skelbime apie pirkimą turi būti pažymėta, kad pirkime gali dalyvauti tik šioje dalyje nurodyti tiekėjai, ir reikalaujama pagrįsti, kad tiekėjo įmonė atitinka šio straipsnio reikalavimus (pateikiamas kompetentingos institucijos išduotas dokumentas ar tiekėjo patvirtinta deklaracija)“ [↑](#footnote-ref-26)
27. Žr. išnašą Nr. 3. [↑](#footnote-ref-27)
28. Žr. išnašą Nr. 21. [↑](#footnote-ref-28)
29. „Pirkimo sutartyje, kai ji sudaroma raštu, turi būti nustatyta: prievolių įvykdymo užtikrinimas“. [↑](#footnote-ref-29)
30. Žr. išnašą Nr. 21. [↑](#footnote-ref-30)
31. „Pirkimo sutartyje, kai ji sudaroma raštu, turi būti nustatyta: subrangovai, subtiekėjai ar subteikėjai, jeigu vykdant sutartį jie pasitelkiami, ir jų keitimo tvarka“. [↑](#footnote-ref-31)